**Tájékoztatólevél a Semmelweis Egyetem Gyógyszerésztudományi Kar ötödéves gyógyszerészhallgatók záróvizsga előtti szakmai gyakorlatához kapcsolódó, szemináriumi képzések megvalósításáról**

**Kedves Gyógyszerészhallgató!**

A Semmelweis Egyetem Gyógyszerésztudományi Kara a Magyar Gyógyszerészi Kamarával közösen 2020. februárjától folytatja azt az oktatási programot, amelynek a célja, hogy segítse az Ön záróvizsgára való felkészülését, valamint a diploma utáni munkavégzését főként közforgalmú gyógyszertári vonatkozásban. A négy alkalomból álló oktatási program a korábbi tanulmányai során tárgyalt, egyes témák gyakorlati aspektusainak megismerését célozza.

A tárgyalásra kerülő témakörök és a képzések időpontjai az alábbiak:

1. **Támogatás-elszámolás a gyógyszertárban – 2020. február 10. (hétfő)**
2. **A gyógyszertári gazdálkodás alapjai – 2020. március 2. (hétfő)**
3. **Készletgazdálkodás a gyógyszertárban – 2020. március 30. (hétfő)**
4. **A kórházi-klinikai gyógyszerészet gyakorlati alapjai – 2020. május 4. (hétfő)**

**A képzési alkalmak általános leírása:**

Helyszín: **Pannon Kincstár, 1056 Budapest, Váci u. 47.**

Időtartam: 10:00 – 16:30

Oktatási szerkezet:

* Kiscsoportos, esettanulmányokon alapuló képzés.
* Egy képzési napon egy csoportnak 3 db 90 perces órája lesz, három szakmai előadóval.
* Az évfolyam három kiscsoportra lesz osztva (A1 és A2, B1 és B2, C1 és C2).

A projekt a Gyógyszerésztudományi Kar és a Magyar Gyógyszerészi Kamara együttműködésével valósul meg az EFOP-3.4.3-16-2016-00007 pályázat keretében.

Az egy képzési alkalomhoz (témakörhöz) tartozó teljes tananyag szerkezete:

1. Három, a témakörhöz kapcsolódó szakmai anyag elméleti tézispontokkal és esettanulmányokkal.
2. Beadandó (a közforgalomú gyógyszertárban megoldandó) feladatlap.

A képzés során kötelező minden beadandó feladatlapot kitölteni, amelyeket a Semmelweis Egyetem E-learning rendszerének segítségével lehetséges letölteni, elektronikusan megoldani, majd a későbbiekben kijelölt határidőknek megfelelően leadni/feltölteni (a gyakorlati hely pecsétjével és a gyógyszertárvezető aláírásával ellátva).

A fent említett képzések mellett **2020. május 25-én (hétfőn)** egy általános, záróvizsga felkészítő alkalmat is szervezünk, amelyen a záróvizsga tételeinek átnézésére lesz lehetőség, illetve a diploma kézhezvételét követendő teendőket is bemutatjuk.

Kérjük aktív együttműködését a képzéseken, amelyek jelentősen hozzájárulnak a jövőben szükséges gyakorlati ismereteinek elsajátításához!

A jelen, záróvizsga előtti szakmai gyakorlati program teljesítésének alapvető feltétele a négy képzési alkalomnak megfelelő 75%-os részvételi arány (minimum három alkalom), illetve mind a négy beadandó feladatlap megoldása. Ehhez a programhoz kapcsolódó, további tantárgyi előírásokról és a követelmények curriculumi beillesztéséről a későbbiekben kapnak részletes tájékoztatást!

Budapest, 2019. december 18.

Eredményes munkát és sikeres felkészülést kívánva,

 **Dr. Zelkó Romána s.k.**

egyetemi tanár

 dékán